b'\n_START_ARTICLE_\nKim L\xc3\xb6nnholm\n_START_PARAGRAPH_\nKim Lasse L\xc3\xb6nnholm (s. 4. lokakuuta 1961 Helsinki) on suomalainen muusikko._NEWLINE_Alun perin lentokapteenin urasta haaveillut Kim L\xc3\xb6nnholm osasi The Beatles -yhtyeen kappaleet ulkoa jo lapsena ja teki ensiesiintymisens\xc3\xa4 koulussaan 15-vuotiaana tulkitsemalla Beatlesin kappaleen \xe2\x80\x9dAnd I Love Her\xe2\x80\x9d. L\xc3\xb6nnholm lopetti koulunk\xc3\xa4yntins\xc3\xa4 kahden lukiovuoden j\xc3\xa4lkeen ja antautui t\xc3\xa4ysin musiikin viet\xc3\xa4v\xc3\xa4ksi. H\xc3\xa4net tunnetaan muun muassa Broadcast-yhtyeen laulusolistina Edu Kettusen kanssa sek\xc3\xa4 sooloartistina. L\xc3\xb6nnholm on vieraillut my\xc3\xb6s muun muassa Kirkan levyill\xc3\xa4. H\xc3\xa4n on my\xc3\xb6s vieraillut parissa Kummeli-jaksossa. Kim otti osaa Suomen Euroviisukarsintoihin 1989 kappaleella \xe2\x80\x9dMin\xc3\xa4 olen muistanut\xe2\x80\x9d ja sijoittui seitsem\xc3\xa4nneksi. Vaikka kappale ei p\xc3\xa4rj\xc3\xa4nnyt hyvin, karsintojen j\xc3\xa4lkeen sen kansansuosio oli huikea. \xe2\x80\x9dMin\xc3\xa4 olen muistanut\xe2\x80\x9d oli vuoden 1989 soitetuin kappale ja samanniminen albumi myi tuplaplatinaa. My\xc3\xb6s L\xc3\xb6nnholmin toinen albumi Minulla on koti, joka julkaistiin seuraavana vuonna, menestyi hyvin. T\xc3\xa4m\xc3\xa4n j\xc3\xa4lkeen h\xc3\xa4nen uransa kuitenkin hiipui v\xc3\xa4hitellen ja my\xc3\xb6hemmin h\xc3\xa4nen \xc3\xa4\xc3\xa4nt\xc3\xa4\xc3\xa4n on voinut kuulla l\xc3\xa4hinn\xc3\xa4 muiden artistien taustakuoroissa._NEWLINE_Lis\xc3\xa4ksi Kim L\xc3\xb6nnholm on tehnyt mainosmusiikkia ja esiintynyt Jore Marjarannan kanssa.'